Google predstavil novú testovaciu verziu svojho nástrojového panela, ktorý však vyvolal aj negatívne reakcie kvôli obdobe inteligentných značiek - funkcii AutoLink.
Nástrojový panel Google Toolbar sa integruje priamo do rozhrania prehliadača Internet Explorer. Prostredníctvom panela je možné pristupovať k viacerým funkciám z palety ponuky portálu Google i niekoľkým bonusom.
Nová verzia pridáva tri novinky. Prvou z nich je WordTranslator, ktorý sa stará o preklad slov do iných jazykov. V ponuke slovenčinu zatiaľ nenájdeme. Pri aktivovanom prekladači stačí prejsť kurzorom myši nad požadovaným slovom a preklad sa objaví v "informačnej bubline". Ďalším doplnkom súčasných funkcií je kontrola pravopisu. Funguje zatiaľ v 11 jazykoch vrátane anglického, nemeckého či poľského. Chyby sa opravujú priamo na stránkach, vo formulároch kde píšeme požadované údaje.
Preklad slova
Najväčšie diskusie však vyvolala posledná novinka, funkcia Autolink. Ide v podstate o obdobu inteligentných značiek (Smart Tags), ktoré boli svojho času predstavené v Microsoft Office. AutoLink funguje na princípe automatického vytvárania odkazov na známe informácie. Napríklad pri adresách určitých reštauračných podnikov sa spustí vyhľadávač v mapách, ktorý danú ulicu lokalizuje. Podobným spôsobom je riešená kooperácia s knižným veľkoobchodom Amazon.com, kde je možné priamo prepojiť ISBN s príslušnou knihou v ponuke kníhkupectva.
Odporcovia však podľa CNET či Times Online namietajú, že služba dáva voľnú ruku firmám k manipulácii s výsledkami vyhľadávania a zvýhodňovaniu ich služby pred ostatnými. Zástupcovia Google ale podobné námietky považujú za neopodstatnené. Tvrdia, že cieľom funkcie nie je pozmeňovať existujúce odkazy. Užívatelia si navyše môžu vybrať medzi viacerými službami vyhľadávania v mapách a podobná situácia bude panovať i v ďalších sférach pôsobenia AutoLinku.
AutoLink v akcii
Medzi ďalšie (doterajšie) funkcie toolbaru sa radí integrácia vyhľadávania cez služby Google (obrázky, skupiny, správy či Froogle). Poteší tiež možnosť vyhľadávať požadovaný výraz len na aktuálnej stránke. Takisto stojí za pozornosť nástroj pre blokovanie vyskakovacích pop-up okien spravidla nesúcich reklamu. AutoFill zabezpečí automatické - zrýchlené - vyplňovanie dát vo webových formulároch, Highlight Search Terms slúži pre vysvietenie nájdeného slova na stránke pre väčšiu prehľadnosť.
Nástroj Google Toolbar v testovacej verzii sa dá stiahnuť z tejto stránky , vyžaduje Windows 98/ME/2000/XP a Internet Explorer 5.5 či vyšší.